**กสอ. ติดอาวุธดิจิทัลผู้ประกอบการ เสริมแกร่งศักยภาพสู่อุตสาหกรรม 4.0**

กรุงเทพฯ 8 พฤศจิกายน 2561 – นายเดชา จาตุธนานันท์ รองอธิบดีกรมส่งเสริมอุตสาหกรรม ให้เกียรติเป็นประธานการฝึกอบรมเชิงปฏิบัติการเตรียมความพร้อมผู้ประกอบการ เพื่อก้าวเข้าสู่ยุค Industry 4.0 (Ready to SME 4.0 Program) หลักสูตร การตลาดโดน ธุรกิจดัง ภายใต้โครงการพัฒนาศักยภาพผู้ประกอบการ SME สู่การเป็น Smart SMEs และ Global SMEs โดยมี นางยุพรัตน์ ศตวิริยะ ผู้อำนวยการกองพัฒนาขีดความสามารถธุรกิจอุตสาหกรรม กรมส่งเสริมอุตสาหกรรม (กสอ.) กล่าวรายงาน ณ ห้อง Grand Ballroom ชั้น 6 โรงแรมแกรนด์ฮาวเวิร์ด

การฝึกอบรมเชิงปฏิบัติการฯ ดังกล่าว จัดขึ้นเพื่อเตรียมความพร้อมผู้ประกอบการ SMEs ให้มีองค์ความรู้พื้นฐานที่สำคัญในการทำธุรกิจ ร่วมกับการใช้งานเทคโนโลยีดิจิทัลและกระตุ้นให้เกิดแนวความคิดการประยุกต์ใช้ Business Model แบบใหม่ ๆ เพื่อเปิดมุมมอง วิสัยทัศน์ และขยายโอกาสทางธุรกิจของ SMEs ให้พร้อมก้าวเข้าสู่ยุค Industry 4.0 ซึ่งกำหนดจัดขึ้นทั้งหมด 4 ครั้ง โดยใช้หลักสูตรที่ตอบสนองความต้องการในการพัฒนาของ SMEs ในยุค Industry 4.0 ได้แก่ 1. การตลาดโดน ธุรกิจดัง 2. SMEs ขายรุ่ง ยอดพุ่งด้วยกลยุทธ์ 3. เจาะลึกเคล็ดลับยกระดับประสิทธิภาพการผลิต (Productivity Improvement) และ 4. กฎหมายแรงงานในเรื่องของการปรับเปลี่ยนเทคโนโลยีสู่ 4.0

สำหรับหลักสูตรแรกของการฝึกอบรมในครั้งนี้ คือ หลักสูตรการตลาดโดน ธุรกิจดัง โดยมี ศาสตราจารย์ ดร.วิชิต อู่อ้น คณบดีวิทยาลัยบัณฑิตศึกษาด้านการจัดการ มหาวิทยาลัยศรีปทุม เป็นวิทยากรบรรยายให้ความรู้และถ่ายทอดประสบการณ์ในการนำแนวคิดการตลาดโดน ธุรกิจดัง ยุค Industry 4.0 ไปใช้ในองค์กรธุรกิจ โดยมีผู้ประกอบการ SMEs ที่ให้ความสนใจเข้าร่วมรับฟังจำนวนกว่า 150 ราย คาดว่าผู้ประกอบการจะได้รับความรู้และข้อมูลที่เป็นประโยชน์ในการกำหนดทิศทาง เพื่อปรับเปลี่ยนกลยุทธ์ในการบริหารจัดการธุรกิจด้านการตลาดและการประยุกต์ใช้เทคโนโลยีในยุค Industry 4.0 ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน/ภาพข่าว